Xirivella i Aigües de l'Horta bonificaran els sobreconsums d'aigua ocasionats per la DANA
19 de febrer de 2025

L'Ajuntament de Xirivella, en coordinació amb l'Empresa Mixta Aigües de l'Horta, encarregada de la gestió del cicle integral de l'aigua en el municipi, han acordat una bonificació en la factura de l'aigua per a pal·liar els efectes de l'excés de consum derivat dels treballs de neteja després de la DANA. La mesura s'aplicarà en la facturació corresponent als mesos de novembre i desembre de 2024 i gener de 2025.

A més de la bonificació en el consum, s'ha establit una exempció del cànon de sanejament, la qual cosa suposarà una reducció encara major en la factura dels veïns i veïnes de Xirivella, que no hauran de retornar estos imports.

Els habitatges beneficiaris d'esta mesura seran baixos comercials, habitatges en planta baixa, habitatges unifamiliars amb soterrani, comunitats de propietaris i naus industrials. En este sentit, podran accedir a la bonificació tots els residents a Xirivella de la tipologia d'habitatges esmentats, independentment que hagen patit o no danys directes per la DANA.

Per a calcular la bonificació, Aigües de l'Horta prendrà com a referència el consum del mateix període de l'any anterior, és a dir, novembre i desembre de 2023 i gener de 2024. Una vegada emeses les factures, els consumidors disposaran d'un termini de 10 dies abans del càrrec per a decidir si desitgen ajornar o fraccionar el pagament, així com realitzar qualsevol altra consideració particular amb l'empresa subministradora.

L'alcaldessa de Xirivella, Paqui Bartual, ha destacat que aquesta mesura busca alleujar la càrrega econòmica de les famílies i comerços locals després dels efectes de la DANA. “Des de l'Ajuntament hem treballat al costat d'Aigües de l'Horta per a oferir una solució ràpida i efectiva als veïns i veïnes de Xirivella. Sabem que molts han hagut d'utilitzar més aigua de l'habitual per a netejar i recuperar les seues llars, i volem assegurar-nos que eixe esforç no supose un perjudici en la seua economia”, ha assenyalat la primera edil.

Amb esta iniciativa, l'Ajuntament de Xirivella "reafirma el seu compromís amb el benestar i la ciutadania i continua impulsant mesures que faciliten la recuperació del municipi després dels episodis meteorològics adversos”.